

LĒMUMS

Ādažos, Ādažu novadā

2025. gada 30. janvārī **Nr.** **35**

**Par dalību Eiropas Savienības Atveseļošanas fonda projektā “Labklājības nozares un pašvaldību sociālās sfēras platformas “DigiSoc” izstrāde un ieviešana”**

Labklājības ministrija, pamatojoties uz Ministru kabineta 2024. gada 4. jūnija rīkojumu Nr. 440 “Centralizētās platformas un sistēmas” nolūka “Pašvaldību pakalpojumu digitālā transformācija un pašvaldību atbalsta procesu modernizācija un centralizācija, t.sk., sadarbībā ar valsts pārvaldes institūcijām” projekta “Labklājības nozares un pašvaldību sociālās sfēras platformas “DigiSoc” izstrāde un ieviešana” pases un centralizētās funkcijas vai koplietošanas pakalpojuma attīstības plāna apstiprināšanu, kā arī saskaņā ar Centrālās finanšu līgumu aģentūras un Labklājības ministrijas 2024. gada 10. decembrī noslēgto vienošanos par projekta Nr. 2.1.2.1.i.0/2/24/I/CFLA/007 “Labklājības nozares un pašvaldību sociālās sfēras platformas “DigiSoc” izstrāde un ieviešana” (turpmāk – Projekts), ir uzaicinājusi Ādažu novada pašvaldību un tās sociālā dienesta (turpmāk – Sociālais dienests) darbiniekus piedalīties Projekta izstrādē un ieviešanā.

Lai piedalītos projektā, Ādažu novada pašvaldībai jānoslēdz sadarbības līgums ar Labklājības ministriju.

Projekta mērķis ir nodrošināt pašvaldību pakalpojumu digitālo transformāciju un atbalsta procesu centralizāciju, veicinot sadarbību ar valsts pārvaldes institūcijām. Projekta darbību rezultātā tiks izveidota vienota digitālā platforma “DigiSoc”, lai modernizētu sociālo pakalpojumu un sociālās palīdzības sniegšanas procesus, paaugstinātu darbības efektivitāti un atvieglotu datu apmaiņu starp pašvaldību sociālajiem dienestiem, Labklājības ministriju un citiem valsts un pašvaldību partneriem. Projekts ir vērsts uz esošo informācijas sistēmu papildināšanu un integrāciju ar jaunizveidoto platformu, ietverot arī datu analītikas un statistikas funkcionalitāti.

Projekts tiek īstenots no 2024. gada 7. novembra līdz 2026. gada 31. maijam.

Sociālā dienesta 3 sociālā darba speciālisti tiks iesaistīti Projekta norisēs, jo viņu profesionālā pieredze un kompetences atbilst Projekta specializācijai:

1. Sociālā dienesta vadītājas vietniece kvalitātes un metodikas jautājumos Sintija Vītola;
2. vecākā sociālā darbiniece Guna Kozlovska;
3. vecākā sociālā darbiniece sociālo pakalpojumu jomā Solvita Briede.

Katram darbiniekam par dalību Projektā var noteikt mēnešalgas piemaksu par papildu darbu, 306,75 *euro* apmērā mēnesī, ieskaitot nodokļus. Piemaksa ir attiecināma līdz 2026. gada 30. aprīlim, pamatojoties uz izdoto rīkojumu par papildu pienākumu veikšanu Projekta termiņā.

Projekta īstenošana neradīs finansiālu slogu pašvaldības budžetam, jo Labklājības ministrija 10 darba dienu laikā pārskaita avansu, kura apmērs nav lielāks kā ceturksnim plānotā finansējuma apmērs, pamatojoties uz pašvaldības rakstveidā iesniegto avansa pieprasījuma rēķinu. Pašvaldība katru ceturksni sniegs Labklājības ministrijai atskaiti par izpildes rezultātiem pārskata periodā atbilstoši noslēgtajam līgumam.

Dalība Projektā atbilst Attīstības programmas (2021.-2027.) vidējā termiņa prioritātes “VTP9: “Daudzveidīgu sociālo un veselības pakalpojumu pieejamība” rīcības virzienam “RV9.1: Sociālo pakalpojumu un sociālās palīdzības kvalitātes un pieejamības paaugstināšana visā novada teritorijā.”

Pamatojoties uz Pašvaldību likuma 4. panta pirmās daļas 9. punktu un Valsts pārvaldes iekārtas likuma 54. panta piekto daļu, Ādažu novada pašvaldības dome

**NOLEMJ:**

1. Atbalstīt Ādažu novada pašvaldības dalību projektāNr. 2.1.2.1.i.0/2/24/I/CFLA/007 “Labklājības nozares un pašvaldību sociālās sfēras platformas “DigiSoc” izstrāde un ieviešana”.
2. Pašvaldības domes priekšsēdētājai parakstīt sadarbības līgumu ar Labklājības ministriju lēmuma 1. punkta izpildei.
3. Sociālā dienesta vadītājai nodrošināt projekta vadību un noteikt vecāko sociālo darbinieci Solvitu BRIEDI par pašvaldības kontaktpersonu līgumā noteikto saistību izpildei.
4. Atļaut:
   1. Sintijai VĪTOLAI savienot Sociālā dienesta vadītājas vietnieces kvalitātes un metodikas jautājumos amatu ar dalību projektā;
   2. Gunai KOZLOVSKAI savienot Sociālā dienesta vecākā sociālā darbinieka amatu ar dalību projektā;
   3. Solvitai BRIEDEI savienot Sociālā dienesta vecākā sociālā darbinieka amatu ar dalību projektā.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU